שאלה: לא הגיוני שה' נברא לבד: תמיד כשאני אומר שאין הוכחות שה ברא את העולם אז עונים לי שזה לא הגיוני שהעולם נברא לבד. אז למה אי אפשר להגיד שזה גם לא הגיוני שה נברא לבד? ותשובה כמו: אי אפשר לתפוס מזה ה לא תעזור.כי אם אי אפשר לתפוס אז איך אני אאמין??
תשובה: שאלת שאלה יפה וחשובה. ראשית אני מקווה שמה שכתבת שלא הגיוני שהעולם המורכב והמתוחכם, החל מנבכי האטום הזעיר שאפילו עליו נכתבו ספרים על גבי ספרים והמוח האנושי עדיין לא התחיל לגעת בקצה קצהו, דרך סודות היקום האינסופי על מיליארדי מילארדי מערכות הכוכבים שבו, ועד נפש האדם שלעומקיה אין קץ נבראו באופן מקרי ובלי יד מכוונת  אינו רק משפט שאחרים אומרים לך, אלא גם אתה מסכים איתו, שהרי הוא היגיון פשוט, ומשאלתך ניכר שאתה אדם חושב. ושאלת חכם חצי תשובה, באמת אתה צודק שגם ה' לא נברא לבד בלי יד מכוונת, כי ה' כלל אינו נברא אלא הבורא עצמו. וכיון שאנחנו הננו חלק מהבריאה אין ביכולתנו לתפוס את מהותו של ה', כשם שעיור צבעים אינו יכול לתפוס מהו צבע. וכשאדם חושב מתבונן בדבר הריהו מגיע למסקנה המחוייבת שיש דברים שאין ביכולתו להבין את מהותם, שכן כדי להבין משהו צריך שהוא יהיה חלק ממערכת המושגים שלי, נמצא באותו מישור ומרחב, וכיון שכל אדם מבין שהוא מוגבל בהשגותיו ממילא לא יתכן שהוא יבין הכל. אפילו את העומקים שיש בנפש שלנו אנחנו לא מבינים בשלמות, ועל אחת כמה וכמה שלא נבין את מהותו של ה' שהוא מחולל כל אלה. אם תחשוב תגלה שיש הרבה דברים שאנחנו מבינים שהם קיימים, למרות שאין ביכולתנו לתפוס את מהותם. למשל, אתה קורא את המילים שאני כותב דרך המחשב, המופעל על ידי החשמל. אני מניח שמעולם לא ראית את זרם האלקטרונים הקרוי 'חשמל', אף שאין לך ספק בקיומו. דוגמא נוספת, אתה משער שגם אם תתאמץ מאוד לא תוכל להסביר לתינוק שזה עתה נולד מהי מהותה של חויית המשחק, גם אם תוכל לדבר איתו, כי חווית המשחק הוא מושג שנמצא מעבר ליכולת הקליטה שלו. ובאותה מידה אינך יכול להסביר לילד בן שלש מהי חוויה רוחנית עמוקה. וכן לא תוכל להסביר לעובר שעדיין לא נולד מה יש בעולם הזה, כי העולם הזה נמצא מעבר למושגי החיים בהם הא נתון. וכן על זו הדרך. לסיום אציין כי יש עוד דרכים רבות להכרת ה', עמוקות יותר מדרך ההוכחה השכלית, אולם מסגרת האינטרנט אינה כלי יעיל לעיסוק בכך. ובאמת גם ביחס למה שכתבתי איני יודע אם היה לתועלת, כי הדברים הם עמוקים וקשה להסבירם כראוי בכמה שורות כתובות. אני ממליץ מאוד לקרוא בספר 'דרך אמונה' של הרב ישראל הס זצ"ל, שמעמיק בהכרת האמונה לאור ספר הכוזרי. אני מעתיק לך גם שאלה הנוגעת בשאלה ששאלת, ותשובה אותה כתבתי בעבר. שאלה: איך אפשר להבין מה זה ה? מה היה לפני ה? מאיפה בא ה? איך אפשר לענות על כל השאלות מסוג זה? תשובה: השאלה ששאלת מצויינת. באופן כללי, חכמים לימדונו שאי אפשר להבין את מהותו של ה', אבל אפשר ואפילו כדאי להתבונן בהופעתו בעולם, וכדי להרחיב קצת אכתוב משל ששמעתי מהרב נחום רכל. אדם תועה בדרכו במדבר. כבר כמה ימים הוא מיואש, לא נשארו לו כמעט אוכל ומים, מזמן הוא לא ישן שינה הגונה, כולו מלוכלך  והנה הוא שומע קול. קול רך, נעים ומלטף שאומר לו: תמשיך ללכת, ועוד מעט תראה אור מרחוק. תלך בכיוון שלו! כשהגיע לשם ההלך, הוא שומע שוב את הקול: בוא, תיכנס, שב ותנוח. הנה, כאן על השולחן מוכנה לך ארוחה מלאה אחרי שאכל ושתה הוא שוב שומע את הקול: אתה בטח עייף נורא וגם רוצה להתקלח  אז הנה, כאן בחדר מצד שמאל יש לך מיטה מוצעת, ובחדר הימני מקלחת, שם יש לך כבר סבון ומגבת. את הבגדים להחלפה תקח מכאן  אחרי שקם האיש משנתו הוא מצא מפה, המדריכה אותו בפירוט כיצד לחזור למקום מגוריו. אנחנו יכולים לתאר לעצמנו את רגשות ה והאהבה שהציפו את ליבו של אותו אדם, כלפי מי שעומד מאחורי אותו קול. זאת למרות שהוא בכלל לא ראה את מי שדיבר אליו, ואין לו שום מושג מי זה. כך גם אין לנו יכולת להבין מה היה לפני ה', ומה הוא ה', כי שאלות אלו נוגעות במהותו של הקב"ה, וכנבראים איננו יכולים לתפוס את מהותו של הבורא. "אילו ידעתיו   הייתיו". הרב קוק במאמרו "דעת אלוקים" מבאר שזו היתה הטעות הגדולה של הפילוסופיה   הניסיון לתפוס את הקב"ה בכלים אנושיים. הדרך שהיהדות מלמדת אותנו היא להיפגש עם הקב"ה דרך התגלותו בעולם, ובכך למלא את עצמנו, את הנפש ואת הנשמה, בעוד שהדרך הפילוסופית מביאה לניתוק בין החיים לאמונה, כי באמת אי אפשר לאדם להשיג את מהותו של ה' והוא פשוט 'יתייבש'. היכן הקב"ה מתגלה אלינו, היכן אנו שומעים את ה"קול" שלו? בכוחות הנפש שלנו, בעם ישראל שחזר לארצו, בעולם הטבע המופלא, במרחבי התורה. ואידך זיל גמור. ההתקשרות לקב"ה דרך החיים היא הדרך היחידה להגיע לאהבת ה', ויהי רצון שנזכה שיתקיים בנו "ואתם הדבקים בה' אלוקיכם חיים כולכם היום". כל מה שכתבתי הוא בבחינת 'פתיחת פתח' וכדי להרחיב ולהעמיק בעניין אני ממליץ על הספרים 'דרך אמונה' של הרב ישראל הס זצ"ל, ו'פירוש לאורות התחיה' מאת הרב נחום רכל. בהצלחה רבה הרב יעקב כהן.